Tiiu Pikkur    Tiit Salumäe , liturgiakomisjoni esimees:  Uue käsiraamatu tegelik kasutusele võtmine näitab, mida see väärt on. See on õppimise protsess, mis ei ole väga lihtne. Paljud põrkuvad tagasi, sest pole valmis vaeva nägema. Tarvis on hakata uut raamatut kasutama, nii saab uue korra selgeks õppida. Kahe viimase osa väljaandmine  sõltub rahalistest vahenditest, meie oleme oma töö lõpetanud.  Kirikukäsiraamat ei ole kohustuslik, piiskoplik nõukogu lubab kasutada edasi ka vana agendat. Me ei soovita aga neid omavahel kombineerida. Kuid ega vana agenda järgi enam Eestis teenistusi peetagi, kõik on muudatusi teinud. Kuigi teenistuslik pilt Eestis on kirju, on selles nii plusse kui miinuseid. Liturgiakomisjon on kirikukäsiraamatu valmis saanud, aga tööd me ei lõpeta, sest kirikus on alati liturgiateemasid, on vaja erinevaid materjale  välja anda, suuri teenistusi ette valmistada jne.    Jaak Salumäe , Toomkoguduse õpetaja, olnud EELK lauluraamatu komisjoni sekretär:  Minu jaoks on kirikukäsiraamatu ilmumine üks väga kaua oodatud sündmus, kuigi mulle endale ja Toomkogudusele on ainult mõned asjad selles raamatus uued, sest liturgiakomisjoni katsekogudusena oleme uue käsiraamatu sisuliselt juba ammu kasutusele võtnud.  Umbes kümne viimase aasta jooksul oleme seda kasutanud ja viimistlenud ning komisjonile  ka tagasisidet andnud. Peale meie on veel mitmeid teisigi katsekogudusi, kus uus kord juba ammu selgeks saanud. Kirikukäsiraamatu ilmumine on ikkagi suur sündmus, sest nüüd on meil raamat, seni olid materjalid eraldi ja jumalateenistuse ettevalmistamine oli raskendatud. Kuid tähtsaim on see, et üks pikaajaline töö on saanud ametliku õnnistuse peapiiskopi poolt.  Uuel agendal on muidugi ka vastaseid, on neid, kes leiavad sealt õpetuslikke küsitavusi ja mõni arvab, et kogudus ei õpi uut korda ära. Kui  jumalateenistusel loetakse nüüd rohkem pühakirja, armulaud on muutunud kesksemaks ja koguduse ilmikliikmed on jumalateenistuses aktiivsed osalised, siis mis selles halba on? Ja kogudus õpib hea meelega uut.  Omal ajal lauluraamatut koostades saime aru, et me ei suuda teha täiuslikku raamatut. Ühel momendil tuli lihtsalt joon alla tõmmata ja raamat ära trükkida. Nii on ka käsiraamatuga, ega seegi ole täiuslik. Lauluraamatut on juba ligi 20 aastat kasutatud, ehkki alguses seisid paljud sellele vastu.